ROMÂNIA

JUDEŢUL BUZĂU

MUNICIPIUL BUZĂU

CONSILIUL LOCAL

PROCES – VERBAL

încheiat astăzi, 18 octombrie 2016, orele 11,00, cu ocazia şedinţei

extraordinare a Consiliului Local al Municipiului Buzău

Astăzi, data de mai sus, prin Dispoziţia nr. 673 din 13 octombrie 2016, a fost convocată şedinţa extraordinară a Consiliului Local al Municipiului Buzău.

La lucrările şedinţei extraordinare au fost prezenţi 22 consilieri din totalul celor 23 membri ai consiliului local în funcţie. Lipseşte motivat domnul consilier Vlad George – Aurelian.

La şedinţă participă, fără drept de vot, domnul ing. Constantin Toma, primarul municipiului Buzău şi domnul Sava George, inspector cu atribuţii delegate de secretar.

De asemenea la şedinţă, participă în calitate de invitaţi:
- Neagu Gabriela, director executiv al Direcţiei Administaţie Publică Locală;
- Cristea Georgeta, şef serviciu în cadrul Serviciului Resurse Umane, Prognoză, Organizare, Cooperare Interinstituţională; 
- Teodorescu Adrian, director executiv al Direcţiei Poliţiei Locale Buzău;
- salariaţi din cadrul Poliţiei Locale Buzău;

- Ceaușel Cristian Ștefan, consilier primar;
- Peneş Gabriel, consilier primar;

- Radu Nicolaie - Sebastian - Valentin, consilier primar;

- reprezentanţi mass-media locală;

- alţi participanţi. 

Proiectul ordinii de zi al şedinţei extraordinare a fost adus la cunoştinţă publică în termen legal de către domnul Sava George, inspector cu atribuţii delegate de secretar, prin intermediul presei locale şi pagina de internet şi cuprinde:
1.- proiectul de hotărâre pentru aprobarea organigramei, numărului de personal şi statului de funcţii din cadrul aparatului de specialitate al primarului pentru anul 2016;


2.- proiectul de hotărâre privind validarea unei dispoziţii emise de primarul municipiului referitoare la majorarea bugetului local al municipiului Buzău pe anul 2016;
3.- proiectul de hotărâre privind aderarea municipiului Buzău la Convenţia Primarilor – angajament voluntar al autorităţilor locale în vederea dezvoltării unor planuri locale de acţiune pentru promovarea eficienţei energetice şi a energiei durabile; 

4.- proiectul de hotărâre privind modificarea art. 1 şi art. 2 din Hotărârea nr. 176/2016 a Consiliului Local al Municipiului Buzău pentru aprobarea vânzării către Societatea Comercială “Soufflet Malt România” S.A. Buzău a terenului proprietate privată a municipiului, aferent construcţiei "Corp administrativ", situat în municipiul Buzău, Tarlaua 37, Parcela 682, Lot 2; 

5.-  alte probleme ale activităţii curente.
X X X
Lucrările şedinţei extraordinare a Consiliului Local al Municipiului Buzău sunt deschise de către domnul Sava George, inspector cu atribuţii delegate de secretar, care anunţă că şedinţa este legal constituită, fiind convocată în termen legal prin Dispoziţia nr. 673 din 13 octombrie 2016, apoi anunţă cvorumul şedinţei care este de 22 consilieri prezenţi din 23 consilieri în funcţie.

Domnul Sava George, inspector cu atribuţii delegate de secretar, supune aprobării plenului consiliului local procesul-verbal al şedinţei din data de 29 septembrie 2016, cu menţiunea că acesta a fost semnat de către preşedintele de şedinţă şi de domnul Sava George, inspector cu atribuţii delegate de secretar, proces-verbal postat şi pe site-ul Primăriei Municipiului Buzău.

Cu 22 de voturi pentru, domnii consilieri aprobă procesul verbal al şedinţei Consiliului Local al Municipiului Buzău din data de 29 septembrie 2016 în forma prezentată.

În continuare, domnul Sava George, inspector cu atribuţii delegate de secretar adresează rugămintea domnului Florescu Constantin, preşedintele şedinţei, să preia conducerea lucrărilor şedinţei.
X X X

Domnul consilier Florescu Constantin, preşedintele şedinţei:

 „Bună ziua! Pe ordinea de zi a şedinţei de astăzi avem patru proiecte de hotărâre, propun să începem ordinea de zi în sens invers, deoarece primul punct de pe ordinea de zi care este și cel mai important, o să necesite mai multe discuții”.
Domnul consilier Florescu Constantin, preşedintele şedinţei supune la vot începerea inversă a proiectelor de hotărâre de pe ordinea de zi, care este adoptată cu 22 de voturi pentru.
X X X

Domnul consilier Florescu Constantin, preşedintele şedinţei supune la vot ordinea de zi cu modificările aduse, care este adoptată cu 22 de voturi pentru.
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind modificarea art. 1 şi art. 2 din Hotărârea nr. 176/2016 a Consiliului Local al Municipiului Buzău pentru aprobarea vânzării către Societatea Comercială “Soufflet Malt România” S.A. Buzău a terenului proprietate privată a municipiului, aferent construcţiei "Corp administrativ", situat în municipiul Buzău, Tarlaua 37, Parcela 682, Lot 2;

Domnul consilier Florescu Constantin, preşedintele şedinţei: 

„Este vorba despre o eroare materială care s-a strecurat în Hotărârea pe care am dat-o noi inițial, și anume Hotărârea nr. 176/2016, din motive administrative. S-a greșit câtimea prețului. Hotărârea a fost discutată pe larg în comisiile de specialitate”.

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 22 voturi pentru. 
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind aderarea municipiului Buzău la Convenţia Primarilor – angajament voluntar al autorităţilor locale în vederea dezvoltării unor planuri locale de acţiune pentru promovarea eficienţei energetice şi a energiei durabile;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 22 voturi pentru.

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind validarea unei dispoziţii emise de primarul municipiului referitoare la majorarea bugetului local al municipiului Buzău pe anul 2016;
Domnul consilier Vasile Gheorghe:

„Am înțeles că în acest proiect de hotărâre este luată în calcul și subvenția la căldură. Aș vrea să aduc în atenția colegilor din Consiliul Local, atitudinea pe care Regia Autonomă Municipală a avut-o față de populația din municipiul Buzău referitor la data la care trebuia să dea drumul la căldură. Legea spune, dacă trei zile consecutive se înregistrează în intervalul orar 18.00 - 6.00, temperaturi sub 10 grade celsius, trebuie distribuită căldură pentru populație. Cei de la Regia Autonomă Municipală au afirmat că nu au fost trei zile, ci doar două zile. Vă aduc la cunoștință, că săptămâna trecută s-au înregistrat cele cele trei zile cu temperaturi sub 10 grade. Luni am participat la consiliul de administrație de la mai multe școli din Buzău, unde profesorii m-au întrebat ce se întâmplă, de ce nu se dă drumul la căldură, deoarece copiii tremură în clase. Conducerea Regiei Autonome Municipale a dezinformat populația municipiului Buzău. Sunt oamenii care au tremurat în casă, bătrâni, bolnavii din spitale. Este o încălcare a  legii. Dacă s-ar fi uitat pe site-ul Agenției Naționale de Meteorologie ar fi constatat că temperaturile în Buzău au început să scadă de pe data 05.10.2016. Asta însemnând miercuri. Sâmbătă trebuia distribuită căldură”.

Domnul consilier Florescu Constantin, preşedintele şedinţei: 

„Obiectul acestui proiect de hotărâre este de a se acorda niște bani”.

Domnul Constantin Toma, primarul municipiului Buzău:

„Îl vom chema pe domnul director, Tacea Constantin la ședința viitoare”.

Domnul consilier Florescu Constantin, preşedintele şedinţei: 

„La solicitarea dumneavoastră, vom chema un reprezentant al Regiei Autonome Municipale să ne dea explicații. După părerea mea este vorba de lege, aceasta trebuie schimbată. S-a consemnat în procesul verbal această solicitare, îl vom chema pe domnul director pentru a da explicații în legătură cu acest incident neplăcut, privind interpretarea datei când se dă drumul la căldură”.

Domnul Constantin Toma, primarul municipiului Buzău:

„Vreau să vă informez că adevărul este undeva la mijloc. Jumătate din buzoieni au vrut căldură, jumătate nu au vrut. Compania Regia Autonomă Municipală dorește neapărat să furnizeze căldură, deoarece încasează cât mai mult de la noi și de la populație.”

Domnul consilier Vasile Gheorghe:

„Luni nu s-a dat drumul la căldură”.

Domnul consilier Florescu Constantin, preşedintele şedinţei: 

„Este foarte neplăcut ca în școli să nu dai drumul la căldură. Vom vedea cine are această responsabilitate.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 22 voturi pentru. 

X X X
Domnul consilier Florescu Constantin, președintele ședinței, supune atenției domnilor consilieri proiectul de hotărâre pentru aprobarea organigramei, numărului de personal şi statului de funcţii din cadrul aparatului de specialitate al primarului pentru anul 2016;

Domnul Constantin Toma, primarul municipiului Buzău:
„Pentru început, aș dori să-i dau cuvântul doamnei Georgeta Cristea, șefa serviciului Resurse Umane, Prognoză, Organizare, Cooperare Interinstituţională din cadrul Primăriei Municipiului Buzău, pentru a vă prezenta noua organigramă. În afară de situația neplăcută, de a disponibiliza oameni, în special de la Poliția Locală, această organigramă creează premisele pentru dezvoltarea orașului Buzău. Mă refer la compartimentele care au fost create și care vor trebui să asigure și să contribuie la dezvoltarea economică a municipiului nostru, la creșterea performanței școlare, cât şi la atragerea fondurilor europene. S-au înfiinţat trei structuri noi care ne vor permite să acționăm pentru a așeza Buzăul pe direcția corectă, respectiv, să avem într-un timp rezonabil un alt Buzău. Așa cum știm cu toții în acest moment, suntem aproape pe ultimul loc în orice clasament negativ. După părerea mea, această organigramă, creează condițiile pentru asigurarea unei dezvoltări puternice a orașului nostru, atât din punct de vedere economic, educațional, social dar și cultural. În ceea ce privește Poliția Locală este foarte greu de vorbit, sunt câteva luni în care s-au purtat foarte multe discuții. Încă odată vă precizez faptul că, trebuie respectată legea și sunt aici să o respect. Trebuie să stabilesc responsabili pentru cheltuirea, numai până la data de 30 iulie 2016, a 3,5 milioane euro. Până vor ieși acești oameni din sistem, se vor mai plăti în jur de 200 de mii de euro în fiecare lună. Sarcina este foarte clară, un polițist la 1.000 de locuitori. Există inclusiv, decizii ale Instituţiei Prefectului, din anii anteriori, în care se stabilea clar un număr de 138 de polițiști locali, la populația pe care municipiul Buzăul o are. Nu este vina mea că această decizie nu s-a respectat. Trebuie să respect decizia Curții de Conturi. Prin aprobarea organigramei de astăzi o respectăm. Vă pot răspunde la orice întrebare legată de acest aspect, dar mai întâi aș vrea să-i dau cuvântul doamnei Georgeta Cristea pentru a vă prezenta noua organigramă. Vă mulţumesc.”

Doamna Georgeta Cristea, şef serviciu în cadrul Serviciului Resurse Umane, Prognoză, Organizare, Cooperare Interinstituţională:

„Bună ziua! Mi-am asumat această responsabilitate, de a lucra potrivit dorințelor noii conduceri a Primăriei Municipiului Buzău, în sensul, elaborării noii organigrame pe care o propunem astăzi spre aprobare, în sensul prestări unor servicii de foarte bună calitate pentru cetățenii municipiului Buzău. Suplimentar, față de ceea ce aveți deja în mapele de ședință, am ales să vă și prezentăm această organigramă. Pentru aprobarea organigramei, s-a lucrat la întocmirea, depunerea și obținerea avizului Agenției Naționale a Funcționarilor Publici pe care o aveți în materialul ce însoțește prezentarea mea explicativă. Fiecare dintre dumneavoastră aveți materialele pe masă, avizul este anexat. În noua sa componență, organigrama municipiului Buzău are un număr de 497 de posturi. Aceste posturi sunt raportate la numărul total avizat de 812 posturi de către Instituţia Prefectului Judeţului Buzău. Numărul total de posturi avizate face trimitere la numărul total de posturi privind Poliția Locală ar fi trebuit să scrie, dar este menținută vechea denumire de Poliție Comunitară, deși actul normativ era deja adoptat. 

În anul 2014, aveți în anexă un număr de 129 de posturi deoarece, recensământul din anul 2011,  la care s-a raportat ulterior numărul de posturi, nu era finalizat. În anul 2015 au fost 138 de posturi, număr care se menține și în organigrama noastră. Pentru anul 2016, aveți o adresă care face trimitere la prevederile anilor anteriori, şi anume 138 de posturi. 

Din cele 497 de posturi, trei sunt de demnitate publică, respectiv primarul municipiului Buzău și cei doi viceprimari, aleși potrivit Legii nr. 215/2001, privind administrația publică locală. Fundamentarea a fost efectuată la numărul acestora, pentru a încerca să asigurăm servicii cât mai bune cetățenilor, în condiții de eficiență și în sensul reduceri cât mai mult a cheltuielilor de personal. Reorganizarea activității primăriei este transpusă în organigrama prezentată spre dezbatere. Modificarea structuri funcționale s-a făcut atât prin înființarea de posturi noi, cât şi prin desființarea altor posturi. Desființarea a fost în totalitate bazată pe reducerea posturilor vacante existente în organigrama aprobată în luna aprilie prin Hotărârea nr. 77/2016. Această reorganizare se regăsește în cele trei anexe. Anexa 1, anexa 1a sunt parte din organigrama generală prezentată, referitoare strict la structura Poliției Locale și anexa numărul doi, statutul de funcții, pe care de asemenea îl aveți și care reflectă parte din anexele 1 și 1a. Voi detalia organigrama. 

În primul rând, Direcția Administrație Publică Locală, exista și în organigrama precedentă. Sunt ceva modificări de gândire a compartimentelor, însă nu sunt modificări importante. 

În al doilea rând, în loc de Serviciul Juridic și Contencios Administrativ, care exista în organigrama precedentă, deoarece avem foarte multe litigii și foarte multe probleme juridice de rezolvat, se înființează o Direcție Juridică. Sperăm ca prin concursurile care se organizează, să aducem oameni cu competențe profesionale recunoscute, care să poată să aducă îmbunătățiri activității primăriei municipiului Buzău. 

În al treilea rând, avem Direcția Evidența Persoanelor, pentru care, așa cum vedeți în anexa de la nota explicativă întocmită de mine, numărul maxim de posturi ar fi fost de 39. Noi ne desfășurăm activitatea cu mai puține posturi. După cum vedeți pe organigramă, 31 de posturi în total - este un aparat care răspunde nevoilor municipiului Buzău. 

Direcția pentru Amenajarea Teritoriului și Urbanism, denumită generic. Este de fapt instituția Arhitectului Șef, unde pe organigrama veche aveam două servicii, unul pentru certificate de urbanism, iar celălalt pentru autorizații de construire. Pentru o mai bună fluidizare a activității, s-a hotărât să existe un singur serviciu, și anume: Serviciul Autorizații, Urbanism, Amenajarea Teritoriului, Relații cu Publicul. Cele două servicii s-au unificat, apare un compartiment nou, care se va ocupa cu elaborarea de PUG-uri, PUZ-uri și strategii legate de amenajarea teritoriului și urbanism din municipiul Buzău. 

Direcția de Resurse Umane, Control Intern Managerial, Asigurarea Calității, CFP, este nou înființată. În afară de Serviciul Resurse Umane, Prognoză, Organizare, Cooperare Interinstituțională, aflat în subordinea directă a domnului primar, vor fi înființate mai multe compartimente, deoarece avem deficit de pregătire în acest sens. Compartimentul de Control Intern Managerial, Asigurarea Calității și Sănătate și Securitate în Muncă, în care activa doi funcționari publici, un compartiment de Gestionare Contracte CFP, tot cu două posturi. Vom avea persoane strict numite pentru exercitarea Controlului Financiar Preventiv, care ne-a creat multe probleme în ultimii ani cu controalele Curții de Conturi. Așa cum preciza și domnul primar, în subordinea dânsului, în afară de activitățile deja existente pe vechea organigramă, aprobată prin Hotărârea nr. 77/2016, se întărește activitatea de audit public intern, prin înființarea unui Birou de Audit Public Intern. Compartimentul de Protecție Civilă și Situații de Urgență, care avea un singur post, va avea două posturi. Cabinetul Primarului rămâne singura structură prevăzută de lege cu patru posturi. Expertul Local pentru Romi are un singur post, așa cum prevede legea. Se înființează trei compartimente care să corespundă relațiilor cu mass-media, acestea sunt: Compartimentul Comunicare, Mass-media, Relații Internaționale, care va avea trei funcționari publici, Compartimentul Educație și Performanță Școlară, care va avea tot trei funcționari publici și Compartimentul Dezvoltare Economică Locală, care va întări relațiile cu partea privată, dar și cu instituțiile din municipiul Buzău. 

Direcția de Servicii Publice, este o direcție care unifică vechile direcții și anume: Direcția Tehnică și Direcția Evidență - Administrare Patrimoniu, Cadastru și Transporturi Locale, pentru a funcționa mai bine, are mai multe compartimente. Această direcție preia în fapt atribuțiile celor două direcții și compartimente. Vom avea pe viitor, ca și activitate importantă nou creată pentru eliminarea contractelor referitoare la întreținerea iluminatului public, un compartiment înființat nou și anume Eficiență Energetică, Iluminat Public și Rețele Date, Manager Energetic, care va prelua problema iluminatului public și nu vom mai cheltui sute de milioane de lei pentru întreținerea acestuia. Mai departe veți vedea că se dezvoltă și partea de achiziții publice. Serviciul Investiții, Achiziții Publice va avea un număr crescut de personal. Avem la acest moment în serviciul Investiții, Achiziții Publice, împreună cu partea de Elaborare, Dezvoltare și Implementare Proiecte, Achiziții Publice separat, cu un număr de șase salariați organizată în două compartimente, unul cu șase posturi strict pentru achizițiile publice, iar unul ceva mai mic cu trei posturi pentru partea de investiții. Serviciul Elaborare, Dezvoltare și Implementare Proiecte, este nou creat din dorința de a accesa cât mai multe fonduri europene, are o structură de șapte funcționari publici de execuție și o funcție publică de conducere. 

Nu în ultimul rând, iar ca importanță poate ar fi chiar pe primul loc, Direcția Economică, care doar se redenumește, sub titlul Direcția Finanțe Publice Locale. În această direcție, cu excepția unor schimbări de denumiri, numărul de personal a rămas același la toate serviciile. Avem foarte mare deficit de personal aici. În total probabil ați văzut și-n materialele noastre, avem 293 de funcții ocupate la această dată și 140 vacante, funcții publice de execuție și de conducere, cât și funcții contractuale de conducere și funcții contractuale de execuție care vor fi scoase la concurs conform prevederilor legale. 

Se dorește și numirea din acest mandat, a unui administrator public, care este o funcție contractuală de conducere, pe care o aveți în partea de sus a organigramei. 

De asemeni, ca și structură, fac parte din aparatul propriu de specialitate al primarului municipiului Buzău, Direcția de Poliție Locală, care se regăsește în partea dreaptă a organigramei, din anexa 1a detaliată și care face trimitere și are structura întocmită exact pe acel număr maxim de 138 de posturi. În mare aceste posturi sunt ocupate de funcționari publici existenți la această dată cu funcțiile publice în aparatul propriu. Sunt câteva funcții de conducere vacante, care de asemeni, fac parte din cele 140 totale ce vor fi scoase la concurs conform prevederilor legale. 

În continuare, mai aveți Direcția de Asistență Socială, care nu face parte din aparatul propriu. Urmează să vă fie supusă atenției dezbaterii dumneavoastră după ce se va obține avizul Agenției Naționale a Funcționarilor Publici, având personalitate juridică. Nu în ultimul rând, Centrul Cultural „Alexandru Marghiloman” pentru care s-a aprobat deja organigrama într-o ședință precedentă. Dacă aveți întrebări vă stau la dispoziție. Vă mulțumesc.”

Domnul consilier Florescu Constantin, preşedintele şedinţei: 

„După ce se vor termina discuțiile cu domnii consilieri, vor lua cuvântul și domnii de la Poliția Locală, după care vom supune la vot proiectul de hotărâre”.

Domnul consilier Ionescu Constantin:

„Câteva precizări aș dori să fac. În primul rând, dacă este să respectăm legea pe care toată lumea vrea să o respecte și orice decizie a Curții de Conturi, orice act normativ, le respectăm atunci când ne convine, când nu le atacăm în instanță. O decizie a Curții de Conturi, numărul 1.673 din 26 ianuarie, prin care se spunea foarte clar că circulația ilegală a transportatorilor din municipiul Buzău şi folosirea traseelor și a stațiilor de autobuz aduc un prejudiciu, deoarece folosesc domeniul public gratuit. În al doilea rând, am scos de pe site-ul primăriei tot ce înseamnă aprobarea și avizele organigramelor, care au fost aprobate din anul 2009 până în anul 2015. Organigrama din anul 2009 are avizul 18.977 al Agenției Naționale a Funcționarilor Publici, organigrama din anul 2013 are avizul Instituției Prefectului Județului Buzău și al Agenției Naționale a Funcționarilor Publici, numărul 16.753. În anul 2015, a fost prezentată organigrama prin Hotărârea nr. 128, cu avizul domnului prefect Sava George, cu numărul 6.447 al Instituției Prefectului și avizul cu numărul 38.623 al Agenției Naționale a Funcționarilor Publici din România. Aceasta a primit avizele de legalitate din partea Instituției Prefectului Județului Buzău. Sunt acte normative pe care le-am găsit pe site-ul primăriei și pentru care fiecare a votat în cunoștință de cauză. Cred că trebuie găsită și o soluție în legătură cu acest personal care este disponibilizat. Domnule președinte, vin cu o propunere, dacă există posibilitatea legală, ca Societății Comerciale „Urbis Serv” S.R.L. Buzău să îi fie modificat statutul și să preia acești oameni ca personal de pază, cu cheltuieli mult mai mici decât cea a unui polițist local. Un alt aspect care trebuie sesizat este acela că Biroul Îndrumare şi Control Asociații de Proprietari se află în subordinea Serviciului Administrare și Verificare Fond Locativ. Acest șef de serviciu a fost condamnat, a avut probleme cu legea. Consider că este un departament destul de important și propun a fi adus în subordinea unui viceprimar sau chiar în subordinea directă a domnului primar”.

Domnul consilier Roşioru Silviu – Laurenţiu:

„Am fost cu toții atenți la ceea ce ne-a prezentat doamna Georgeta Cristea. Am văzut că s-au înființat anumite direcții și au apărut anumite modificări. Nu exista posibilitatea, să găsim o soluție și pentru polițiștii comunitari? Să înființăm o Direcție de Pază și Protecție, pentru unitățile de învățământ și pentru societățile care aparțin primăriei și să încercăm să-i încadrăm aici. Eu cred că exista această posibilitate. Raportul Curții de Conturi, știți foarte bine, nu a fost contestat în justiție. Dacă acest lucru s-ar fi întâmplat, exista suficient timp să putem rezolva această situație. Știți foarte bine că în urma acestei organigrame, dacă va fi sau nu votată, acești oameni își pot pierde locul de muncă”.

Domnul Apostu Ionuţ - Sorin, viceprimarul municipiului Buzău:

„Vreau să fac o precizare domnului consilier Ionescu Constantin. Ați vorbit de acele avize de la Instituția Prefectului, dar cu toți avem în mapă  aceste avize, unde se spune foarte clar, Poliția Locală are 138 de posturi”.
Domnul consilier Ionescu Constantin:

„Eu vorbesc de proiectele de hotărâre care au fost discutate și aprobate din anul 2009 până în prezent, iar ultimul în anul 2015 care dacă nu avea aviz de legalitate nu trebuia avizat din partea unei instituții a statului”.
Domnul George Sava, inspector cu atribuţii delegate de secretar:

„După ce această Hotărâre de Consiliu Local va fi votată, pozitiv sau negativ, va merge la Instituția Prefectului care va da în baza normelor legale avizul de legalitate”. 

Domnul consilier Ionescu Constantin:

„În anul 2015 nu a fost avizată de legalitate?”

Domnul George Sava, inspector cu atribuţii delegate de secretar:

„Bineînțeles. Aveți în față o adresă din data de 21.01.2016 a Instituției Prefectului, pe care la acel moment o conduceam, adresă în care veneam și reiteram ceea ce în anul 2014 și anul 2015 a fost stabilit”.

Domnul consilier Ionescu Constantin:

„Asta întreb, în anul 2015 există aviz de legalitate? Când a fost să avizeze de legalitate toate hotărârile, acestea nu au fost avizate?”

Domnul George Sava, inspector cu atribuţii delegate de secretar:

„Toate hotărârile Consiliul Local sunt sau nu avizate de Instituția Prefectului în funcție de respectarea normelor legale.”

Domnul consilier Ionescu Constantin:

„Dar nici nu a fost atacată din punct de vedere al legalității.”

Domnul George Sava, inspector cu atribuţii delegate de secretar:

„Va constata Instituția Prefectului dacă ceea ce noi trimitem la dumnealor este sau nu legal.”

Domnul consilier Roşioru Silviu – Laurenţiu:

„Greșeala noastră a fost că nu am atacat în instanță acest raport, această decizie a Curții de Conturi, deoarece justiția putea să clarifice această situație.”
Domnul George Sava, inspector cu atribuţii delegate de secretar:

 „Haideți să discutăm strict pe lege, ceea ce Curtea de Conturi a stabilit prin acest raport. Aceasta vine și ne invocă prevederile Ordonanței de Urgență a Guvernului nr. 63/2010, în care se spune foarte clar, că trebuie să fie un polițist local la 1.000 de locuitori. Ce putea fi mai concret decât atât. Instituția Prefectului în decursul a trei ani de zile spune același lucru.”

Domnul consilier Roşioru Silviu – Laurenţiu:

„Deci până acum totul a fost ilegal? Atâția ani de zile, din 2009 până în prezent?”

Domnul consilier Florescu Constantin, preşedintele şedinţei: 

„Dacă îmi permiteți, vă voi da o explicație din punct de vedere juridic. Dacă se ataca în justiție decizia Curții de Conturi, nu afecta deloc cealaltă problemă a reorganizări. Procesul putea dura. Dacă votam această organigramă așa cum este acum, procesele rămâneau fără obiect. Este un aspect de tehnică juridică. Este vorba de o altă organigramă. Chiar dacă nu era decizia Curții de Conturi probabil că tot aceasta era viziunea. Se urmărește reducerea cheltuielilor. Bănuiesc că cei care rămân, vor avea salarii mai mari. Eu sunt de acord cu dumneavoastră, trebuie să găsim o soluție. Trebuie să ne gândim și câți bani sunt la buget.”
Domnul consilier Roşioru Silviu – Laurenţiu:

„Este inuman ceea ce am făcut noi. Cred că puteam să găsim o soluție. Vă mulțumesc.”

Domnul consilier Florescu Constantin, preşedintele şedinţei: 

„Soluții se vor găsi.”

Domnul consilier Roşioru Silviu – Laurenţiu:

„Până acum trebuiau găsite soluții, nu când îi dăm afară.”

Domnul consilier Florescu Constantin, preşedintele şedinţei: 

„Soluția este această nouă organigramă.”
Domnul consilier Barbu Ion:

„Am și eu ceva de adăugat. În primul rând, întrebarea mea este dacă s-a făcut un calcul în legătură cu sumele care sunt economisite, știindu-se că până la urmă paza școlilor, liceelor, instituțiilor care sunt în subordinea primăriei va reveni în continuare tot primăriei. Aş dori să ştiu dacă s-a făcut un calcul atunci când s-a luat această decizie asupra economiilor care vor fi realizate. În al doilea rând, deoarece aceasta va fi cu siguranţă una din întrebările pe care polițiștii locali le vor adresa, dacă s-a încercat într-un fel sau altul a se sprijiniri organizarea în afara statului de funcții și organigramei primăriei a acestor oameni, în așa fel încât cei care asigură la acest moment paza în școli și instituții, să se organizeze și cu acordul instituțiilor și școlilor respective să rămână în continuare în posturile pe care deja le ocupă. Aș vrea foarte mult să știm dacă în proiectul de buget și în bugetul pe anul 2017, sumele alocate pentru paza instituțiilor vor fi cu mult diminuate față de cheltuielile pe care le facem astăzi cu polițiștii locali.”

Domnul Constantin Toma, primarul municipiului Buzău:

„În primul rând este o problemă de respectare a legii. Nu putem face pază cu polițiștii locali. În acest moment nu putem depăși numărului de 138 de polițiștii locali prevăzuți de lege. În al doilea rând, așa cum am comunicat de fiecare dată și fiecărui polițist local care a venit în audiență și la șefilor polițiștilor locali, cât și prin orice alt mijloc, prin mass-media, facem eforturi să găsim soluții. Am vorbit și cu directorii de școli şi cu firmele de pază într-un cadru organizat, nu cu fiecare-n parte. Nu am nicio firmă și nicio înțelegere așa cum s-a auzit în presă. Cred că se vor găsi soluții pe fiecare caz în parte. La paza școlilor se va face același lucru, dar cu altă uniformă. Nu cu uniforma de polițist local. Legat de economii, cu siguranță vor fi. Din evaluările de risc este evident că vor fi mai puțini polițiști locali sau mai puțini oameni care să deservească. În ultimii ani s-au investit peste 10 miliarde de lei în mijloace de monitorizare, de supraveghere video cu transmitere la centre de monitorizare. S-a luat în calcul că un polițist local costă 1.800 de lei. Curtea de Conturi a luat în calcul în jur de 3.300 de lei, în fapt această sumă este de 5.300 de lei. Calcul este foarte simplu, împarţi cei 24 de milioane de lei, cât se consumă acum din bugetul local cu Poliția Locală, la numărul de polițiști care există și va rezulta peste 5.000 de lei. Nimeni nu are nimic cu dumneavoastră ca polițiștii locali, trebuie să respectăm legea. O parte din dumneavoastră mai au și studii și s-ar putea califica, o parte, pe cele 140 de posturi. În același timp există și economie locală care duce lipsă de locuri de muncă. Nu vă speriați nici de acea zonă, acolo se fac produse, se fac servicii pentru buzoieni și pentru zona națională. Haideți să încercăm să ne adaptăm la acestă situație. Suntem în capitalism, acestea sunt legile, trebuie să le respectăm. În același timp, trebuie să le respectăm pe cele făcute de legislativul nostru. În situația noastră un polițist la 1.000 de locuitori. Știți că există orașe în România, în care nu s-a respectat această formă cu un polițist la 1.000 de locuitori? Oradea, cu 200 de mii de locuitori are în jur de 70 de polițiști locali. Acesta nu este singurul exemplu, sunt multe alte orașe în această situație. La Buzău, acoperirea este de 4,2 la 1.000 de locuitori. Este o diferență foarte mare. După părerea mea, nu eu sunt vinovat, nu eu am adus primăria la această situație. Încerc cu toate eforturile s-o salvez, acesta este adevărul în acest moment. De anul trecut s-a intrat cu datorie foarte mare, 4,6 milioane de euro la care s-a mai adăugat 1 milion de euro. Ca să putem funcționa și să oferim servicii acestui oraș trebuie neapărat să fim foarte atenți la fiecare ban care se cheltuie.”

Domnul consilier Florescu Constantin, preşedintele şedinţei: 

„Există procedura falimentului și pentru primărie.”

Domnul Constantin Toma, primarul municipiului Buzău:

„Doamne ferește.”

Domnul consilier Roşioru Silviu – Laurenţiu:

„Există ajutoare guvernamentale, avem bugetul local suficient. Eu cred că nu 5.300 de lei primea un polițist local.”

Domnul Constantin Toma, primarul municipiului Buzău:

„Este vorba de toate costurile, nu cât primește un polițist local. Eu vorbesc de total. Suma de 24 de milioane, respectiv 240 miliarde împărțit la numărul de polițiști locali. Semnez în fiecare zi documente, state de plată, nu semnez doar cât primește un polițist local, ci semnez toate plățile.”

Domnul consilier Roşioru Silviu – Laurenţiu:

 „Așa este, dar nu putem pune pe spatele unor oameni care păzesc o unitate de învățământ. Acel om care se duce la serviciu, nu se duce cu mașina primăriei. Trebuie să ne uităm în altă parte. De ce s-au făcut aceste consumuri? Nu cred că economia îşi va reveni prin disponibilizarea a 329 de polițiști locali. Aceștia sunt necesari. Am luat legătura cu o parte din unitățile de învățământ unde sunt foarte mulțumiți de activitatea lor. Din discuțiile pe care le-am avut cu aceștia salariul lor nu depășește 1.300 de lei. Să nu dezinformăm populația.”

Domnul consilier Şerban Nicolae:

„Am văzut organigrama, dar singurul lucru care lipsește este o direcție comercială, domnule Primar. Primăria are un patrimoniu care trebuie exploatat. Avem o marfă care nu știm s-o vindem. V-aș ruga să facem un departament comercial care să se ocupe cu vânzarea, spațiilor, locurilor pentru afacerile investitorilor străini, și să aducem astfel bani la bugetul local. Nu am văzut pe nimeni interesat de acest aspect.”
Domnul Constantin Toma, primarul municipiului Buzău:

„Există Serviciul Evidență – Administrare Patrimoniu și Licitații al cărui șef este domnul Titus Samoilă. Cu respect, vreau să vă informez că din toate închirierile, asocierile și vânzările, primăria primește foarte puțini bani. După alegeri, probabil voi supune atenție dumneavoastră ca și consilieri locali o propunere legată de mărirea chiriilor, tarifelor. Semnez hârtii de doi euro. Costă hârtia și timpul meu mai mult. Sumele sunt ridicole.”

Domnul Ene Vasile, salariat în cadrul Poliţiei Locale Buzău:

„Bună ziua domnule Primar, bună ziua domnilor consilieri. Mă numesc  Ene Vasile, sunt angajat al primăriei municipiul Buzău, ca funcționar public. Pe cartea de muncă suntem angajați din anul 2005, pe Legea 188/1999, pe funcție publică unde am intrat prin concurs. A venit o comisie din partea Agenției Naționale a Funcționarilor Publici de la București, o comisie de la primărie, domnii de la Inspectoratul Teritorial de Muncă și cineva de la Inspectoratul de Poliție, iar după câte observ am ajuns în postura de a ne da afară, fără să știm de ce. Dacă îmi permiteți, s-a început acum câteva luni un raport pe baza unui audit de către Curtea de Conturi Buzău, pe care îl avem și noi, unde se specifică, nu ne rezumăm la funcțiile publice, decât la cele 323 de posturi de personal contractual. Nu discutăm de funcționarii publici. O să vedem cine este pe funcție publică și cine este pe personal contractual. Din anul 2005, noi am fost angajați pe o funcție publică, după care în anii 2008-2011 ne-au făcut personal contractual. Cei de la resurse umane au mai multe date în acest sens. În baza raportului respectiv, se specifică faptul că cei 323 de angajați erau în plus, nu ilegal, cum s-a specificat pe toate posturile de televiziune. Noi nu am dorit să ieșim pe posturile de televiziune atât timp cât nu am primit acel material, deoarece impactul pe care-l aveam față de populația pe care o avem în Buzău este foarte mare. De unde se specifică faptul că numărul maxim de 139 de polițiști locali funcționari publici, personal contractual dacă îmi permiteți, din legea poliției locale, art. 4, alin. 5, unde este specificat faptul că numărul de posturi pentru personalul contractual cu atribuții de pază se stabilește în funcție de numărul și importanța obiectivelor pe care le avem. Vorbesc în numele tuturor, dar eu personal am fost pe funcție publică după care am fost dați la instituțiile de învățământ deoarece domnii directori împreună cu cei de la Inspectoratul școlar au dorit poliție locală. Avem o hârtie către primăria municipiului Buzău. Domnii directori de la toate instituțiile, au luat legătura cu cei de la poliție și au zis: da domnule, putem să angajăm poliția locală. Atribuțiile noastre de serviciu nu sunt numai de pază. Atribuțiile noastre de serviciu nu sunt numai de pază. Atribuțiile noastre de serviciu sunt supravegherea și stabilirea ordinii în interiorul școlii. Pe lângă acestea noi avem dreptul legal de a sancționa, contrar a ceea ce s-a spus. Am aici cu mine un proces verbal către Primăria Buzău, agent Ene Vasile, cu număr, unde scrie primăria municipiului Buzău, poliția locală. Dacă îmi permiteți în raportul curții de conturi până în anul 2014 nu există, am luat filă cu filă, personal contractual. Nu s-a specificat în niciun raport. Noi știam din anul 2005 că aceasta este legea. Faptul că s-au făcut angajări personal contractual este bine, am înțeles, dar nu este vina noastră. S-a aprobat printr-o hotărâre a Consiliului Local. Noi ne-am făcut datoria. În primul rând, noi gândim economic, să vedem cum facem să ieșim cu costuri mai mici. Raportul Curții de Conturi a fost doar pe anul 2015: cheltuielile întregului efectiv al politiei locale, așa cum a zis și domnul primar, cu motorină cu tot. Într-adevăr ceea ce ne-a tras în urmă este norma de hrană. Am făcut un calcul peste 40 de miliarde, dar aceasta s-a hotărât tot prin hotărârea Consiliul Local de a se da.”

Domnul consilier Florescu Constantin, preşedintele şedinţei: 

„Alt Consiliu Local.”
Domnul Ene Vasile, salariat în cadrul Poliţiei Locale Buzău:

„Da.”

Domnul consilier Roşioru Silviu – Laurenţiu:

„Unii din consilieri sunt și astăzi aici.”

Domnul consilier Florescu Constantin, preşedintele şedinţei: 

„Nu aveți nicio culpă, pentru ceea ce se întâmplă astăzi aici nu vă reproșează nimeni nimic.”
Domnul Ene Vasile, salariat în cadrul Poliţiei Locale Buzău:

„Așa cum a spus și domnul consilier Barbu Ion, în primul rând trebuia să se facă un calcul cu costurile respective. Avem facturi, un polițist local câștigă 1.815 de lei, o firmă de pază costă mult mai mult. Toți directori de școli, vă spun sincer, am fost personal la anumite școli, și mi-au spus că ne facem datoria și că tot pe noi ne vor. Suntem mai ieftini decât persoanele respective care au venit cu anumite contracte. Eu nu știu de ce, și cine dorește acest lucru.”

Domnul consilier Florescu Constantin, preşedintele şedinţei: 

„Este vorba de aplicarea legii. Suntem într-un stat de drept. Dumneavoastră ați contestat la Tribunal? Ați contestat acest raport al Curții de Conturi?”
Domnul Ene Vasile, salariat în cadrul Poliţiei Locale Buzău:

„Nu. Contestația se poate face doar de la o instituție la alta.” 

Domnul consilier Florescu Constantin, preşedintele şedinţei: 

„Nu este adevărat. Orice persoană vizată poate contesta acest raport al Curții de Conturi. Am înțeles că aveți avocat.”

Domnul Ene Vasile, salariat în cadrul Poliţiei Locale Buzău:

„Ați spus public că primăria se va întoarce către Curtea de Conturi, nu știu de ce s-a luat această decizie.”

Domnul consilier Florescu Constantin, preşedintele şedinţei: 
„Dacă această organigramă se va vota, am experiență în acest domeniu, fiecare dintre dumneavoastră care v-ați pierdut postul din organigramă puteți să contestați la Tribunal. Ce se va întâmpla acolo? Vă vor întreba pe eficiență câte infracțiuni flagrante ați depistat?”

Domnul Ene Vasile, salariat în cadrul Poliţiei Locale Buzău:

„Foarte multe.”
Domnul consilier Florescu Constantin, preşedintele şedinţei: 

„N-am văzut pe site-ul primăriei nimic legat de acestea. Dacă aveți, cu toate acestea puteți merge la proces.”

Domnul Ene Vasile, salariat în cadrul Poliţiei Locale Buzău:

„Am înțeles. Domnule Florescu, toată lumea a vorbit de economie. Am înțeles acest lucru, este normal, dar nu v-ați pus problema niciodată și nu am auzit în nicio emisiune de siguranța elevilor, a copiilor noștri. Eu personal, cât și colegii mei, chiar în ziua în care a apărut ședința ordinară, deasupra paginii respective exista un titlu. Poliția Locală de la Liceul numărul cinci a prins anumite persoane cu droguri.”

Domnul consilier Florescu Constantin, preşedintele şedinţei: 

„Este într-adevăr o problemă reală. Din această cauză vreau să vă demonstrați eficiența.”
Domnul Ene Vasile, salariat în cadrul Poliţiei Locale Buzău:

„În primul rând prevenirea este cea mai bună luptă împotriva infracționalității. Dacă se întâmplă, nu mai putem face absolut nimic. Am discutat cu majoritatea colegilor mei, este o situație delicată. Vă rog frumos să vă gândiți foarte mult nu doar la economie ci și la familiile pe care le avem de întreținut. Organigrama dacă va fi sau nu aprobată vom vedea, dar vor fi consecințe foarte grave. Pe mine mă interesează să am un serviciu normal unde să mă duc. Să nu uitați că avem copiii în pericol, dumneavoastră nu știți. Am lucrat pe ordine publică, 11 ani în patrulă, și am stat printre oameni, iar șapte ani mi am petrecut printre copii. Este o mare problemă în instituțiile noastre de învățământ. Poate copiii noștri nu ne spun exact ceea ce se întâmplă. Dar în interior există foarte mari probleme. Nu am nimic cu firmele de pază. Acum am aflat, s-au investit pe camerele de supraveghere la toate instituțiile. Aici a mai fost o mică problemă, și anume toate camerele de supraveghere sunt achiziționate de la aceeași firmă. Și știți prea bine. Eu personal, împreună cu domnul primar acum patru luni de zile, când a venit la noi la sediu și am stat de vorbă, i-am zis să aibă grijă cu firmele care sunt în spatele acestor contracte. Nu este nici o economie făcută de primăria municipiului Buzău. Vreau să vă mai citesc un lucru și anume: nu poate fi vorba de un prejudiciu, având în vedere că valoarea serviciului prestat este încasat de la instituțiile școlare și de la societățile comerciale pe baza contractelor existente. Curtea de Conturi nici măcar n-a verificat acest aspect. Am prestat anumite servicii, s-a făcut o factură în urma căreia primăria Buzău a încasat bani. De precizat că nu primăria a dat bani, ci aceasta a încasat de la instituțiile de învățământ. Noi ne-am prestat serviciul. Noi avem alte atribuții de serviciu. S-a făcut mult spectacol pe posturile de televiziune, am fost denigrați. Să nenorocești 323 de polițiști locali nu este bine. Între timp au mai plecat câteva persoane, am rămas 299. Am rugămintea la domnii consilieri să ține cont nu doar de economie, deoarece nu se va face nicio economie. Primăria tot va plăti la instituțiile școlare. Nu știu de unde a apărut ideea de a se dori firmă de pază. Avem o situație de la Poliția Națională cu care am colaborat, cu Jandarmii, suntem într-o legătură permanentă cu aceștia. Nu știu care a fost motivul pentru care am fost denigrați în acest fel. Suntem terminați, sunt persoane care și-au luat certificate medico legale, s-au internat, au început să aibă probleme de sănătate. Suntem puși într-o situație dificilă. Această organigramă trebuia gândită pentru toată lumea. În primul rând, trebuia gândită siguranță cetățeanului și a copiilor noștrii. Nu știți ce înseamnă să stai într-o instituție unde sunt aproximativ 1.100 de copii, de dimineață până seara. Sunt fel de fel de persoane dubioase care vin în școli.”

Domnul Apostu Ionuţ - Sorin, viceprimarul municipiului Buzău:

„Vreau să fac o scurtă intervenție. Cu toții avem copii și ne preocupă siguranța acestora. Tocmai  în acest scop avem un plan de acțiune de care bănuiesc că știți. Este un plan de acțiune în sistem integrat privind îmbunătățirea activității de prevenire a infracționalității stradale în zona unităților de învățământ și pe traseele elevilor pe raza municipiului Buzău. Acest document este semnat de Direcția Poliției Locale, de comandantul Poliției Municipiului, Poliția Națională și de șeful Inspectoratului de Jandarmi. Cu toții suntem preocupați de siguranța copiilor. Domnul primar, v-a spus mai devreme, în ultimii ani s-au investit aproape 10 miliarde de lei în sisteme de monitorizare, în sisteme de acces cu cartelă. Într-adevăr, dumneavoastră v-ați făcut datoria, sunt întru totul de acord cu acest aspect, dar nimeni nu vine cu propunerea legală. Noi vorbim de legalitate, temeiul legal.”

Domnul Ene Vasile, salariat în cadrul Poliţiei Locale Buzău:

„Temeiul legal există, Legea Poliției Locale.”

Domnul George Sava, inspector cu atribuţii delegate de secretar:

„Nu există așa ceva.”
Domnul Apostu Ionuţ - Sorin, viceprimarul municipiului Buzău:

„Temeiul legal este un polițist local la 1.000 de locuitori.”

Domnul Ene Vasile, salariat în cadrul Poliţiei Locale Buzău:

„Funcționari publici.”
Domnul consilier Florescu Constantin, preşedintele şedinţei: 

„Aceasta este o invenție juridică, funcționarii publici.”

Domnul Ene Vasile, salariat în cadrul Poliţiei Locale Buzău:

„Este interpretabil.”

Domnul Apostu Ionuţ - Sorin, viceprimarul municipiului Buzău:

„Doar o instanță de judecată poate interpreta textul de lege. Noi nu suntem în măsură.”
Domnul consilier Roşioru Silviu – Laurenţiu:

„Domnule președinte, haideți să venim cu o propunere. Să analizăm dacă organigrama ne permite să înființăm o direcție de Pază și Protecție.”

Domnul consilier Florescu Constantin, preşedintele şedinţei: 

„Acum trebuie votată organigrama. Cine va împiedicat să veniți cu propuneri?”

Domnul consilier Roşioru Silviu – Laurenţiu:

„Am venit cu această propunere, dar dacă nu sunt în nici o comisie, ci doar consilieri PSD. Am cerut președinților să particip la fiecare ședință de comisie și nu mi s-a dat acest drept.”
Domnul consilier Florescu Constantin, preşedintele şedinţei: 

„Mie nu mi-ați cerut voie, dar într-adevăr nu sunt președinte.”

Domnul Anghel Adrian, salariat în cadrul Poliţiei Locale Buzău:

„Bună ziua! Ați spus că s-a investit în camerele de supraveghere, dar acestea nu previn accidentele. Ați văzut și la televizor, în sistemul bancar. Până a venit firma de pază angajata a rămas traumatizată. Ce se întâmplă cu un copil dacă este atacat? Da, sunt de acord, îl identifică după camere. Dar fapta este săvârșită, copilul rămâne traumatizat. Ați mai spus de eficiența consilierilor locali, s-au mai prins la Școala numărul 11 cu etnobotanice, știți foarte bine, s-a dat și în presă. Cu două săptămâni înainte de alegeri s-au prins cu droguri la Liceul Economic, la Liceul nr. 3 s-a prevenit tentativa de viol. Sunt foarte multe astfel de exemple, în schimb lucrurile bune nu s-au dat. Pe posturi au fost prezentate doar lucruri negative, doar ceea ce li s-a dictat, ca să ieșim noi, Serviciul Pază și Ordine într-o lumină negativă.” 
Domnul Ene Vasile, salariat în cadrul Poliţiei Locale Buzău:

„Vreau să mai punctez faptul că nu suntem ilegali. Aceasta a fost afirmația domnului primar pe toate posturile de televiziune. Omul percepe altfel la televizor. O persoană angajată ilegal este cea care nu are nici un fel de act.”
Domnul consilier Florescu Constantin, preşedintele şedinţei: 

„Ați interpretat greșit deoarece dumneavoastră și în prezent primiți salariu. Faptul că se precizează în raportul Curții de Conturi că ați fost angajați ilegal este altă problemă.”

Domnul Ene Vasile, salariat în cadrul Poliţiei Locale Buzău:

„Dacă noi suntem angajați ilegal și am dat amenzi pe procese verbale semnate și ștampilate, cu număr de înregistrare făcute de Poliția Locală, dacă spuneam acest lucru vă dați seama impactul care venea către Primărie? Toate persoanele care au primit amenzi se întorceau împotriva Primăriei.”

Domnul consilier Florescu Constantin, preşedintele şedinţei: 

„Toate erau nule.”

Domnul Ene Vasile, salariat în cadrul Poliţiei Locale Buzău:

„Da. Vă rog din tot sufletul să vă gândiți foarte bine. Vă mulțumesc.”
Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 18 voturi pentru şi 4 voturi împotrivă (Ionescu Constantin, Ion Viorel, Roşioru Silviu – Laurenţiu, Vasile Gheorghe)

X X X
Alte probleme ale activităţii curente.

În încheiere, domnul consilier Florescu Constantin, preşedintele şedinţei, declară închise lucrările şedinţei, mulţumind tuturor pentru participare.

Drept pentru care s-a încheiat prezentul proces-verbal, în 2 (două) exemplare, spre cele legale. 

PREŞEDINTELE ŞEDINŢEI,

  consilier Florescu Constantin

INSPECTOR CU ATRIBUŢII DELEGATE DE 

     SECRETAR,









   Sava George

